KIRJALLINEN KYSYMYS E-0618/03

esittäjä(t): Dagmar Roth-Behrendt (PSE) ja Christa Prets (PSE) komissiolle

(3. maaliskuuta 2003)

Aihe: Sukellustaulukoiden erilaisuus ja sukeltajien turvallisuuden vaarantuminen

Sukellustaulukoiden tarkoituksena on suojella sukeltajia sukellusonnettomuuksilta (ns. sukeltajantaudilta). Taulukko ilmoittaa sukeltajalle aiotun sukellusajan ja -syvyyden perusteella miten usein tämän on tehtävä paineentasaus- tai turvapysähdys välttyäkseen sukeltajantaudilta.

Sukellustaulukoiden erilaisuus Euroopan unionin eri jäsenvaltioissa haittaa sekä ammatti- että urheilusukeltajia. Koska Euroopassa ei ole käytössä yhtenäisiä sukellustaulukoita, tietyille syvyyksille on asetettu eri sukellusajat Euroopan eri maissa. Näin ollen sukeltajien riski joutua onnettomuuteen kasvaa.

Vuonna 2000 eräissä Euroopan unionin valtioissa muutettiin vuoden 1992 sukellustaulukoita. Näitä muutoksia ei kuitenkaan toteutettu yhtenäisesti.

Koska Euroopassa ei ole yhtenäisiä säännöksiä sukellustaulukoille ja sukeltajien riski joutua onnettomuuteen on kasvanut, pyydän komissiota vastaamaan seuraaviin kysymyksiin:

1. Onko komissio tietoinen edellä kuvatusta ongelmasta?

2. Aikooko komissio ryhtyä toimiin löytääkseen ongelmaan Euroopan tason ratkaisun?

David Byrnen komission puolesta antama vastaus

(26. maaliskuuta 2003)

1. Kyseistä ongelmaa ei ole saatettu komission tietoon.

2. Komissio ei katso, että kansanterveyttä koskeva EY:n perustamissopimuksen 152 artikla tarjoaisi oikeusperustan tähän asiaan liittyville yhteisön toimille.

Euroopan standardointikomitea vahvisti jo vuonna 2000 vapaaehtoisen standardin EN 13319:2000, jossa käsitellään syvyysmittareita ja yhdistettyjä mittalaitteita syvyyden ja ajan määrittämiseen. Sukeltaja saa näin tietää, kuinka kauan hän on ollut alttiina tietylle paineelle, joka riippuu syvyydestä. CEN-standardia sovellettaessa nämä seikat voidaan mitata erittäin tarkasti. Erot eri maissa käytettävien sukellustaulukkojen tiedoissa kuitenkin säilyvät, eikä tilannetta voi ratkaista CEN-standardeilla.

Huomattakoon, että CEN on antanut henkilönsuojaindirektiiviin 89/686/ETY(1) liittyvän standardin EN 1809:1997 nostovoimantasauslaitteiden turvavaatimuksista ja testausmenetelmistä. Standardin viitteet julkaistiin Euroopan yhteisöjen virallisessa lehdessä(2). Sukellustaulukkoja käytetään myös kuluttajille tarjottavassa sukellusopetuksessa ja muissa sukelluspalveluissa. Komissio toimittaa piakkoin parlamentille ja neuvostolle yleisen raportin kuluttajapalvelujen turvallisuudesta, kuten yleisestä tuoteturvallisuudesta annetun tarkistetun direktiivin 2001/95/EY(3) 20 artiklassa säädetään. Raportissa käsitellään useita kuluttajapalvelujen turvallisuuteen liittyviä seikkoja ja prioriteetteja. Tähän mennessä ei ole ollut käytettävissä erilaisten sukellustaulukkojen käyttöön liittyviä tapaturmatilastoja tai riskinarviointeja.

Komissio on saanut tietää, että CEN on kehittämässä useita standardeja sukelluspalveluista ja laitesukelluksen harrastajien ja opettajien koulutuksesta (CEN/TC 329 Matkailupalvelut, WG 3, standardiluonnokset prEN 14153-1, 14153-2, 14153-3, 14413-1, 14413-2 ja 14467). Tässä yhteydessä CEN keskittyy järjestetyn sukellustoiminnan pääriskeihin ja tuottaa tietoa, jonka perusteella voidaan arvioida, olisiko laitesukellukseen liittyvää standardointia lisättävä.

(1) Neuvoston direktiivi 89/686/ETY, annettu 21. joulukuuta 1989, henkilönsuojaimia koskevan jäsenvaltioiden lainsäädännön lähentämisestä, EYVL L 399, 30.12.1989.

(2) EYVL C 183, 13.6.1998.

(3) EYVL L 11, 15.1.2002.